***Проект!***

**НАРЕДБА**

**за специалните условия за движение, спиране, паркиране и престой на пътни превозни средства, управлявани от хора с увреждания или превозващи хора с увреждания**

**Глава първа**

**Общи положения**

**Чл. 1.** (1) С тази наредба се определят специалните условия за движение, спиране, паркиране и престой на пътни превозни средства, управлявани от хора с увреждания или превозващи хора с увреждания на територията на Република България.

(2) За пътните превозни средства по ал. 1 се прилагат правилата за движение и спиране съгласно Закона за движението по пътищата, подзаконовите нормативни актове по неговото прилагане и Правилника за прилагане на Закона за движението по пътищата.

(3)Наредбата не се прилага при извършването на превоз със специални превозни средства на лица с увреждания, лица с намалена подвижност, болни и ранени лица.

 (4) Наредбата не се прилага за паркингите към сгради/самостоятелни обекти за обществено обслужване и към нови многофамилни жилищни сгради или сгради със смесено предназначение по чл. 22, ал. 1 от Наредба № РД-02-20-2 от 2021 г. за определяне на изискванията за достъпност и универсален дизайн на елементите на достъпната среда в урбанизираната територия на сградите и съоръженията (oбн., ДВ, бр. 12 от 2021 г., попр., бр. 18 от 2021 г., доп., бр. 42 от 021 г., изм., бр. 55 от 2021 г., изм. и доп., бр. 20 от 2022 г. изм., бр. 64 от 2024 г., доп., бр. 7 от 2025 г.) (Наредба № РД-02-20-2 от 2021 г.).

**Глава втора**

**Специални условия за паркиране и престой на пътни превозни средства, превозващи хора с трайни увреждания**

**Раздел I**

**Паркиране на места за обществено ползване**

**Чл. 2.** На територията на всяка община физическите и юридическите лица, предоставящи места за паркиране за обществено ползване, безплатно или срещу заплащане, осигуряват определен брой места за паркиране на пътни превозни средства, превозващи хора с трайни увреждания.

**Чл. 3.** В определените на територията на общините зони за почасово платено паркиране се осигуряват определен брой места в тези зони за паркиране на пътни превозни средства, превозващи хора с трайни увреждания.

**Чл. 4**. Броят, разположението и обозначаването на местата за паркиране на пътни превозни средства, превозващи хора с трайни увреждания по чл. 2 и 3, е както следва:

1. в паркингите по чл. 2 и в зоните за почасово платено паркиране по чл. 3 се определят:

а) най-малко едно място в паркингите и зоните с до 10 места за паркиране;

б) най-малко две места в паркингите и зоните с до 30 места за паркиране;

в) най-малко три места в паркингите и зоните с до 50 места за паркиране;

г) най-малко 4 на сто в паркингите и зоните с повече от 50 места за паркиране;

д) най-малко 10 на сто в паркингите към сгради, предназначени за лечебни, социални, рехабилитационни, спортни и производствени дейности, и приемни сгради на транспорта и в зоните, които са в непосредствена близост и около сгради, предназначени за лечебни, социални, хранителни, рехабилитационни, спортни, културни, административни и производствени цели;

2. местата за паркиране по чл. 2 и 3 се разполагат в непосредствена близост и са с възможно най-добър достъп до входовете и подходите към тях и се определят и обозначават с пътен знак Д21 и с пътна маркировка върху цялата площ на мястото за паркиране, изпълнена като син фон с изображение в средата на международния символ за достъпност в бял цвят, от:

а) общината – в случаите по чл. 3;

б) собственика или ползвателя на паркинга – в случаите по чл. 2;

**Чл. 5**. (1) Кметът на общината или оправомощено от него длъжностно лице издава карта за паркиране на местата, определени за превозните средства, обслужващи хора с трайни увреждания, и за използване на улеснения при паркиране съгласно чл. 99а от Закона за движението по пътищата или обявява нейната невалидност.

(2) Картата за паркиране по ал. 1 се издава на хора с трайни увреждания.

**Чл. 6.** За издаване на карта за паркиране по чл. 99а от Закона за движението по пътищата, лицето с увреждане подава заявление до кмета на общината по постоянен или настоящ адрес. Когато лицето с увреждане е непълнолетно, заявлението се подава от законния му представител.

**Чл. 7.** (1) Непосредствено след паркиране на специално обозначеното за целта място, картата по чл. 5, ал. 1 се поставя в долния ляв ъгъл на предното стъкло от вътрешната страна на автомобила, така че лицевата й част да се вижда изцяло.

(2) Картата за паркиране на хора с увреждания е валидна за паркиране на автомобилите на определените за това места, когато притежателят ѝ е водач на пътното превозно средство или е пътник в него или когато превозното средство е спряно за изчакване на лицето – притежател на картата.

(3) При неизпълнението на условията по ал. 1 или ал. 2 водачът или собственикът на престояващо или паркирано пътно превозно средство върху специално обозначено за целта място в зоните за почасово платено паркиране се санкционира по Закона за движението по пътищата.

**Чл. 8**. (1) Всяка община създава и поддържа база данни на издадените карти по чл. 99а от Закона за движението по пътищата, която съдържа най-малко следната информация:

1. сериен номер на издадената карта за паркиране на лицето с увреждане;

2. име, презиме, фамилия и адрес на лицето с увреждане;

3. единен граждански номер на лицето с увреждане;

4. копие на експертното решение на ТЕЛК/НЕЛК относно лицето с увреждане;

5. валидност на издадената карта.

(2) Общините предоставят информацията по ал. 1 на контролните органи по глава трета при поискване.

**Раздел II**

**Право на денонощно безплатно паркиране до сградата по настоящ или постоянен адрес на хората с трайни увреждания**

**Чл. 9**. (1) Право на денонощно безплатно паркиране върху специално определено и сигнализирано за тази цел място до сградата по настоящия или постоянния им адрес имат хора с трайни увреждания, които вследствие на увреждането не могат да се придвижват без използването на инвалидна количка, ортопедични апарати, извършено протезиране на горни/долни крайници, не са в състояние да заемат изправено положение на тялото без използването на посочените медицински изделия, и не притежават гараж или паркомясто в и до сградата по настоящия или постоянния си адрес.

(2) В случаите по ал. 1 пътното превозно средство, превозващо правоимащо лице, е необходимо да отговаря на едно от следните условия:

1. да е собственост или съсобственост на лицето по ал. 1;

2. да е предоставено на лицето по ал. 1 и/или на член на домакинството му по силата на договор за лизинг;

3. да е собственост или предоставено по силата на договор за лизинг на настойник или попечител на лицето по ал. 1, чийто настоящ или постоянен адрес е в същото жилище.

(3) Лицето по ал. 1 има право само на едно място за денонощно безплатно паркиране. Когато едно жилище се обитава от повече от едно лице по ал. 1, всяко от тези лица има право на място за денонощно безплатно паркиране на пътно превозно средство.

(4) Правото по ал. 1 се предоставя със заповед на кмета на общината или на оправомощено от него длъжностно лице.

(5) Редът и условията за предоставяне на правото по ал. 1 се определят от общинския съвет.

(6) Местата по ал. 1 се сигнализират с пътни знаци Д21, Т17 (брой места), Т17 (регистрационен номер на автомобила) и Т18.1 (указващ, че се извършва принудително отстраняване на ППС) и с пътна маркировка върху цялата площ на мястото за паркиране, изпълнена като син фон с изображение в средата на международния символ за достъпност в бял цвят. На гърба на знаците със стикер се указва номерът на заповедта на кмета на общината за предоставяне на правото.

**Чл. 10.** Общинският съвет може да определи брой места за паркиране, както и критерии, условия и ред за определяне на лицата по чл. 9, ал. 1, имащи право, в рамките на работното им време, на безплатно паркиране на превозващото ги пътно превозно средство върху специално определено и сигнализирано съгласно чл. 9, ал. 6 място, в близост до входа на сградата по месторабота на правоимащите.

**Глава трета**

**Служби за контрол**

 **Чл. 11**. Контролът по прилагането на тази наредба се осъществява от контролните органи на Министерството на вътрешните работи, определени съгласно чл. 165 от Закона за движението по пътищата и службите за контрол, определени от кметовете на общините съгласно чл. 167, ал. 2 от Закона за движението по пътищата.

 **Чл. 12**. Органите и службите по чл. 11 контролират в населените места спазването на правилата за паркиране на места, предназначени за ползване от хора с увреждания, като:

1. използват техническо средство за принудително задържане на пътното превозно средство, което е паркирано неправомерно на място, обозначено за паркиране на пътно превозно средство, превозващо хора с увреждания;

2. отнемат картата по чл. 5, когато същата е използвана в нарушение на правилата, определени с тази наредба;

 3. налагат глоба съгласно чл. 178д от Закона за движение по пътищата.

 **Чл. 13**. За констатираните нарушения по тази наредба контролните органи съставят актове за установяване на административни нарушения по реда на Закона за движението по пътищата.

 **Чл. 14.** Наказателните постановления се издават от ръководителите на звената за контрол по тази наредба или от оправомощени от тях лица.

**ДОПЪЛНИТЕЛНА РАЗПОРЕДБА**

**§** 1. По смисъла на тази наредба:

1. „Домакинство“ са две или повече лица, които живеят заедно в едно жилище или в част от жилище. Домакинство е и едно лице, което живее в самостоятелно жилище, в стая или в част от нея към дадено жилище, живее на самостоятелен бюджет по отношение на разходите за хранене и разходите за задоволяване на други потребности.

2. „Хора с увреждания“ са лица по смисъла на § 1, т. 1 от Допълнителната разпоредба на Закона за хората с увреждания.

3. „Хора с трайни увреждания“ са лица по смисъла на § 1, т. 2 от Допълнителната разпоредба на Закона за хората с увреждания.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Изпълнението на наредбата се възлага на общините и физическите и юридическите лица, предоставящи места за паркиране за обществено ползване, безплатно или срещу заплащане.

**§ 3.** Наредбата се издава на основание чл. 58, т. 3 от Закона за хората с увреждания.

**§ 4.** Наредбата влиза в сила от деня на обнародването ѝ в „Държавен вестник“ с изключение на:

1. чл. 2-4, които влизат в сила 6 месеца след обнародването на наредбата в „Държавен вестник“;

2. чл. 5-8, които влизат в сила 3 месеца след обнародването на наредбата в „Държавен вестник“;

3. чл. 9 и 10, които влизат в сила 9 месеца след обнародването на наредбата в „Държавен вестник“.

**Гроздан Караджов**

*Заместник министър-председател и*

*министър на транспорта и съобщенията*